Vil rejse 10 millioner kroner til produktion af dansk el-motorcykel

Drømmer du om at eje en del af en dansk virksomhed, der bygger elektriske motorcykler? Nimbus Motorcycles har åbnet sin femte og sidste aktieemission med målet om at rejse 10 millioner kroner.

Pengene skal blandt andet bruges til at finansiere færdiggørelsen af en helt ny elektrisk motorcykel, baseret på den ikoniske Nimbus Model C. En model der går under kælenavnet ’Humlebien’, der blev lanceret i 1934 og i mange år blev brugt af det danske politi, postvæsen, forsvar og brandvæsen.

Selskabet har siden 2020 samlet 1225 danske investorer, der har bidraget med 11,5 millioner kroner til projektet. Indtil videre er der dog ikke kommet andet end en prototype ud af indsatsen. Derimod satser selskabet også på elcykler.

Den første serie af elcykler blev lanceret den 5. december, hvor de første kunder allerede har fået deres cykler leveret – og produktionen er godt i gang i Thisted gennem fire lokale partnere.

Hvor mange andre virksomheder vælger udenlandske løsninger, er Nimbus nemlig dedikeret til at holde alle processer inden for landets grænser – på trods af højere omkostninger.

– At producere i Danmark er omkring 20 procent dyrere, men vi prioriterer det for at understøtte lokal vækst og bevare kontrollen over vores produkter. Når dansk design ender i udenlandske hænder, mister vi noget af vores unikke kulturarv, forklarer Claus Støvlbæk Clausen, der er grundlægger af Nimbus Motorcycles.

Også den elektriske motorcykel skal produceres i Danmark. Virksomheden forventer at den vil stå klar i løbet af 2025.

De tekniske specifikationer på den kommende el-motorcykel er endnu ikke offentliggjort, men tidligere har Nimbus Motorcycles oplyst, at den vil få en pris på mellem 180.000 og 200.000 kroner og at der sigtes efter følgende specifikationer:

Motorydelse: 55-75kW/70-100HP

Tophastighed: 150-160 km/t

Acceleration: 0-100 km/t: 4-5 sek.

Rækkevidde: 150-250 km

Ladetid: 1,5-8 timer (CCS 30 min.)

Batterikapacitet: 15kWh

Vægt: 230-250 kg

Læs mere om Nimbus:

Sløvt salg af dansk elcykel (13.11.2024).

Viser kørende prototype frem (06.06.2024).

Bliv medejer af genopstandne Nimbus (04.08.2023).

Elektrisk Nimbus får nyt design (18.08.2022).

Nu kan du købe Nimbus-folkeaktier (17.12.2020).

Beskyldes for at stjæle motorcykel-design (28.10.2020).

Nimbus genopstår med elcykel og -motorcykel (08.10.2020).

Vil rejse 10 millioner kroner til produktion af dansk el-motorcykel