Sløvt salg af dansk Nimbus elcykel

En elcykel, der ikke alene er udviklet i Gram, men produceres i Thisted og tilmed har et historisk navn, er ikke hverdagskost. Men det har ikke fået kunderne til at flokkes om den nye Nimbus elcykel. I hvert fald endnu. Selv om cyklen har kunnet forudbestilles i mere end fem måneder, har mindre end 180 kunder valgt at gøre brug af tilbudet.

De første 250 eksemplarer af Nimbus elcyklen laves ellers udelukkende i 250 individuelt nummererede eksemplarer under navnet Legend 1st Edition. Men dem er der fortsat rigeligt af i webshoppen. Alligevel er grundlægger af Nimbus Motorcycles, Claus Støvlbæk Clausen, ikke skuffet.

– Vi har overhovedet ikke markedsført os. Folk skal jo først lære os at kende, siger Claus Støvlbæk Clausen til iNPUT.

Han kan ikke huske det eksakte antal, men siger, at der er forbudbestilt mellem 150 og 180 eksemplarer siden 1. juni, hvor der blev åbnet for forudbestillingerne. Leveringerne af disse starter i december måned og Claus Støvlbæk Clausen forventer, at de når at levere omkring 80 eksemplarer inden årsskiftet.

Planen er, at standardproduktionen af den nye Nimbus elcykel skal gå i gang til januar. Hvor Legend 1st Edition udelukkende kan fås i farven korngul, udvides standardproduktionen til fem farver. Priserne vil forblive “i samme niveau” fortæller Claus Støvlbæk Clausen. Startprisen er p.t. på 29.800 kroner.

Den nye Nimbus elcykel har et design, der er baseret på motorcyklen Nimbus Model C, der blev lanceret af Fisker & Nielsen i 1934 og er kendt som ’Humlebien’. Den gamle humlebi var i mange år den foretrukne motorcykel hos både politiet, forsvaret, og post- og brandvæsnet. Den blev produceret frem til 1959.

Nimbus elcyklen er designet med inspiration fra den ikoniske danske motorcykel Nimbus Model C.

Elcyklen har en batterikapacitet på 10,4 ah, (36V, 375 Wh) hvilket skulle give cyklen en rækkevidde på op til 100 kilometer. Motoren yder 250W og 70 Newton-meter og tophastigheden er på 25 km/t. Cyklen har syv indvendige gear.

Nimbus Motorcycles, der genopstod for fire år siden, er gennem aktieinvesteringer ejet af over 1.000 danskere. Planen er, at der i de kommende år skal laves en egentlig elektrisk Nimbus motorcykel.

Læs mere om Nimbus:

Nimbus viser kørende Motorcykel-prototype frem (06.06.2024).

Bliv medejer af genopstandne Nimbus (04.08.2023).

Elektrisk Nimbus får nyt design (18.08.2022).

Nu kan du købe Nimbus-folkeaktier (17.12.2020).

Nimbus-projekt beskyldes for at stjæle motorcykel-design (28.10.2020).

Nimbus genopstår med elcykel og -motorcykel (08.10.2020).

Sløvt salg af dansk Nimbus elcykel